ঢাকা: ব্রিটেনের রানি এলিজাবেথের পরিবারে গৃহদাহ শুরু হয়েছে। তার দুই নাতবউ এবং প্রয়াত প্রিন্সেস ডায়ানার পুত্রবধূদের মধ্যে ঝগড়া ও মনোমালিন্য চলছে। রাজপরিবার সূত্র এবং সংবাদ মাধ্যমের বরাতে এ তথ্য জানা গেছে।
জানা গেছে, বিয়ের অনেক আগে থেকেই বড় জা কেটের সঙ্গে ভালো সম্পর্ক নেই ছোট জা মেগানের। নিজেদের হাড়ির খবর এতদিন ঢেকে রেখেছিল দু' পক্ষই। তবে সম্প্রতি স্ত্রী মেগানকে নিয়ে প্রিন্স হ্যারির কেনসিংটন প্রাসাদ ছাড়ার খবরে দুই জায়ের বিবাদের খবর নিয়ে ফের তৎপর হয়েছে সংবাদ মাধ্যমগুলো। দুই জায়ের ঝগড়াঝাঁটি নাকি এমন পর্যায়ে পৌঁছেছে যে, বড়দিনও একসঙ্গে কাটাবেন না দুই ভাই।
ঘনিষ্ঠরা বলছেন, ঝগড়ার শুরুটা করেছিলেন ছোট বউ মেগানই, রাজপরিবারের বউ হয়ে আসার আগেই। কেটের এক পরিচারিকাকে কড়া কথা শুনিয়েই বড় জাকে রাগিয়েছিলেন মেগান। এ নিয়ে দুই জায়ের কথা কাটাকাটিও হয়। ঝগড়ায় স্ত্রী মেগানের হয়ে মুখ খোলেন হ্যারি। আর স্বামী উইলিয়ামকে পাশে পান কেট। এই ঘটনার পরে দুই ভাইয়ের মধ্যে দূরত্ব বাড়ে।
রাজপরিবার সূত্রের দাবি, মেগানের বিয়ের প্রস্তুতির সময়ে তার ব্যবহারে কেঁদে ফেলেছিলেন কেট।
গত বছর বড়দিনের ঠিক আগেই হ্যারি অভিযোগ করেন, তার বড়ভাই ও ভাবি মেগানকে আপন করে নিতে পারছেন না। তখন দুই পুত্রবধূর ঝগড়া থামাতে মধ্যস্থতা করেন শ্বশুর চার্লস। স্যান্ড্রিংহামের প্রাসাদে দুই পক্ষকেই বড়দিন কাটানোর জন্য নিমন্ত্রণ করেন তিনি। কিন্তু তাতে লাভ হয়নি। কারণ, তার আগেই নাকি বেশ বড়সড় ঝগড়া হয়েছিল কেট ও মেগানের।
একটি ব্রিটিশ ট্যাবলয়েড বলছে, সেই তিক্ততা এড়াতে এবার বড়দিনে রানি দ্বিতীয় এলিজাবেথের সঙ্গে স্যান্ড্রিংহামে ছুটি কাটাবেন মেগান আর হ্যারি। অন্যদিকে, বড়দিনের ছুটি কাটাতে কেট যাবেন বাপের বাড়ি বার্কশায়ারে।
সূত্র: দ্য টেলিগ্রাফ, আনন্দবাজার